## Pravilnik o djelokrugu rada, dužnostima i ovlastima pripadnika vojne policije

### NN 74/2003 (7.5.2003.), Pravilnik o djelokrugu rada, dužnostima i ovlastima pripadnika vojne policije

# MINISTARSTVO OBRANE

891

Na
temelju članka 128. stavka 3. Zakona o obrani (»Narodne novine«, br. 33/02 i
58/02), uz suglasnost Predsjednika Republike i vrhovnog zapovjednika Oružanih
snaga (broj: 01-041-03-121/2-A8 od 16. travnja 2003. godine) donosim

## PRAVILNIK

### O DJELOKRUGU RADA, DUŽNOSTIMA I OVLASTIMA PRIPADNIKA VOJNE POLICIJE

I.
UVODNE ODREDBE

Članak
1.

Pravilnikom
o djelokrugu rada, dužnostima i ovlastima pripadnika Vojne policije (u daljnjem
tekstu: Pravilnik) uređuje se: djelokrug rada, dužnosti i ovlasti pripadnika
Vojne policije Oružanih snaga Republike Hrvatske (u daljnjem tekstu: Vojna policija).

Članak 2.

Vojna policija pruža potporu Ministarstvu obrane i
Oru­žanim snagama Republike Hrvatske (u daljnjem tekstu: Oružane snage)
obavljanjem namjenskih vojnopolicijskih poslova u miru i ratu te borbenih zadaća
u ratu.

Vojna policija obavlja poslove redarstvene vlasti
Republike Hrvatske u skladu s odredbama Zakona o kaznenom postupku.

Članak 3.

Vojna policija u obavljanju vojnopolicijskih poslova
ovlaš­tena je postupati prema:

– vojnim osobama na službi u Ministarstvu obrane i
Oru­ža­nim snagama,

– državnim službenicima i namještenicima na službi u
Oru­ža­nim snagama,

– državnim službenicima i namještenicima na službi u
Ministarstvu obrane u svezi s poslovima iz djelokruga Ministarstva obrane i Oružanih
snaga,

–
civilnim osobama koje se nalaze u vojnim objektima koji služe potrebama obrane.

O
postupanju prema civilnim osobama Vojna policija dužna je odmah izvijestiti
Ministarstvo unutarnjih poslova (u daljnjem tekstu: MUP).

Članak
4.

Dužnosti
Vojne policije su:

1. zaštita
života, slobode, prava, sigurnosti i nepovredivosti vojnih osoba, državnih službenika
i namještenika na službi u Ministarstvu obrane i Oružanim snagama (u daljnjem
tekstu: pripad­nici Oružanih snaga, državni službenici i namještenici na službi
u Ministarstvu obrane) u svezi s obavljanjem službe,

2. zaštita
imovine kojom upravlja Ministarstvo obrane i Oru­žane snage,

3.
sprječavanje i otkrivanje kaznenih djela i prekršaja u Ministarstvu obrane i
Oružanim snagama i prema Ministarstvu obrane i Oružanim snagama te podnošenje
kaznenih prijava,

4.
traganje za pripadnicima Oružanih snaga, državnim službenicima i namještenicima
na službi u Ministarstvu obrane koji su počinili kaznena djela i prekršaje te
njihovo dovođenje nadležnim tijelima,

5. potpora vojnostegovnim tužiteljstvima i vojnostegovnim
sudovima,

6. upravljanje prometom vojnih vozila na cestama te
nadzor vojnih vozila, vozača i drugih vojnih sudionika u prometu,

7. osiguranje osoba, objekata i prostora od posebnog
sigurnosnog interesa za Ministarstvo obrane i Oružane snage,

8. sudjelovanje, po potrebi, u sigurnosnoj potpori
MUP-u, stranim vojnim organizacijama i tijelima, te drugim tijelima državne
vlasti,

9. sudjelovanje u otklanjanju posljedica izazvanih
prirodnim nepogodama, tehničko-tehnološkim i ekološkim nesrećama te prometnim
nezgodama većih razmjera,

10.
ostali poslovi određeni zakonom i drugim propisima.

U
ratnom stanju i stanju neposredne ugroženosti Vojna policija sudjeluje:

– u
provedbi mjera sigurnosti za vrijeme mobilizacije,

– u
upravljanju cestovnim prometom u području borbenih djelovanja i na pravcima
kretanja postrojba Oružanih snaga,

– u
ograničavanju slobode kretanja u području borbenih djelovanja.

II.
DJELOKRUG RADA VOJNE POLICIJE

Članak
5.

Uprava
Vojne policije ustrojstvena je cjelina Glavnog stožera Oružanih snaga koja
obavlja zadaće u skladu s Odlukom Vrhovnog zapovjednika Oružanih snaga RH o
unutarnjem ustrojstvu i nadležnostima Glavnog stožera OS RH.

Članak
6.

Područje
djelovanja postrojba Vojne policije određuje načelnik Glavnog stožera Oružanih
snaga.

Članak
7.

Pripadnici
Vojne policije mogu biti djelatne vojne osobe, državni službenici i namještenici,
ročnici i pričuvnici.

Pripadnici
Vojne policije, osim ročnika, mogu u obavljanju vojnopolicijskih poslova
primjenjivati vojnopolicijske ovlasti u skladu s odredbama ovoga Pravilnika.
Pravo primjene vojnopolicijskih ovlasti pripada ovlaštenim službenim osobama
Vojne policije (u daljnjem tekstu: ovlaštena službena osoba).

Pričuvnici Vojne policije mogu imati vojnopolicijske
ovlasti u ratnom stanju i stanju neposredne ugroženosti te za vrijeme
sudjelovanja na vojnim vježbama i tijekom mobilizacije.

Članak 8.

Ovlaštene službene osobe su pripadnici Vojne policije
raspoređeni na ustrojbeno mjesto s vojnopolicijskim ovlastima koji su položili
stručni ispit pri Nastavnom središtu za obuku vojne policije »bojnik Alfred
Hill« ili pri MUP-u.

Nastavni plan i program stručnog ispita iz stavka 1.
ovoga članka donosi Glavni stožer Oružanih snaga.

Ovlaštenoj službenoj osobi izdaje se službena
iskaznica i službena značka Vojne policije.

Članak
9.

Službena
iskaznica Vojne policije predstavlja službeni izvor osobnih podataka ovlaštene
službene osobe koja ju posjeduje u svrhu identifikacije i dokazivanja
pripadnosti Vojnoj policiji te svih prava u primjeni vojnopolicijskih ovlasti u
skladu sa zakonom i ovim Pravilnikom.

Članak
10.

Obrazac
službene iskaznice (u daljnjem tekstu: iskaznica) izrađuje se na punijem papiru
svijetlozelene boje, a zaštićuje se prozirnim omotom dimenzija 85 x 55 mm.

Prednja strana iskaznice iz stavka 1. ovoga članka
sadrži:

– u sredini grb Republike Hrvatske,

– desno od grba ispisano je: »Republika Hrvatska,
Ministarstvo obrane, Glavni stožer Oružanih snaga RH, Vojna policija, a ispod
toga »službena iskaznica«, te ime, prezime i ustrojstvena cjelina ovlaštene službene
osobe,

– lijevo od grba je prazan prostor za fotografiju
dimenzije 24 x 28 mm preko koje je u donjem lijevom kutu otisnut pečat
Ministarstva obrane – Glavnog stožera Oružanih snaga,

– ispod fotografije ispisan je serijski broj službene
iskaznice, koji počinje slovnom oznakom »A« za ovlaštene službene osobe u
statusu djelatne vojne osobe i državnog službenika, odnosno slovnom oznakom »
P« za ovlaštene službene osobe pričuvnike i četveroznamenkastim brojem.

Članak 11.

Na stražnjoj strani obrasca službene iskaznice:

– tiskan je tekst o vojnopolicijskoj ovlasti koji
glasi: »Nositelj ove iskaznice ovlašten je u okviru svoje nadležnosti utvrđene
Zakonom o obrani, Zakonom o kaznenom postupku i propisima donesenim na temelju
zakona utvrditi identitet, dovesti osobu nadležnom tijelu, obaviti pregled
osoba, predmeta, prometnih sredstava, prostorija, objekata i dokumentacije,
uporabiti sredstva prisile te obavljati i druge poslove predviđene zakonom i
drugim propisima.«

– evidencijski broj službene iskaznice,

– datum izdavanja službene iskaznice i

–
mjesto za potpis i potpis načelnika Uprave Vojne policije.

Članak
12.

Službena
značka Vojne policije je izvedena iz tri dijela koji su spojeni u jednu
cjelinu.

Prvi
dio (podloga) je izveden u obliku stiliziranog trokuta dimenzija 71 x 68 mm,
oblikovanog pleterom unutar kojeg je stilizirani reljefni lik sokola, čija se
glava ocrtava na suncu. Na donjem dijelu trokuta upisana su slova »RH«.

Drugi
dio je izveden u obliku kruga u kojem je upisan naziv »Vojna policija«, a u
donjem dijelu je ugraviran serijski broj značke. Prostor između slova je
izveden u crnom emajlu.

Treći
dio je izveden u obliku isječka kruga unutar kojeg je grb RH s maslinovom grančicom
i mačem. Oko grba izvedena su 21 mala kružna ispupčenja. Crveno bijela polja
grba RH izvedena su u emajlu.

Površinska
obrada metalnih dijelova je pozlata (za ovlaštene službene osobe u statusu
djelatnih vojnih osoba – časnika i dočasnika i državnih službenika) i niklana
(za ovlaštene službene osobe u statusu djelatnih vojnih osoba – vojnika). Grb,
mač i maslinova grančica kao i kružni dijelovi izvode se u pozlati za sve službene
značke.

Na poleđini
značke je zalemljena perna opruga za pričvršći­vanje dimenzija 42 x 15 mm.

Članak
13.

Ovlaštena službena osoba u obavljanju
vojnopolicijskih poslova nosi službenu iskaznicu i službenu značku u kožnom
povezu ili pričvršćenu na kožnu podlogu u obliku trokuta (etui).

Članak 14.

Službenu iskaznicu i službenu značku izdaje Uprava
Vojne po­li­cije.

O izdanim službenim iskaznicama i službenim značkama
vo­di se evidencija u Upravi Vojne policije.

Evidencija iz stavka 2. ovoga članka sadrži: ime,
prezime, jedinstveni matični broj građana, čin, dužnost ovlaštene službene
osobe kojoj je izdana službena iskaznica i službena značka, serijski broj službene
iskaznice i službene značke, evidencijski broj službene iskaznice i službene
značke, datum izdavanja te odjeljak za pripomene.

Članak 15.

Ovlaštena službena osoba koja izgubi službenu
iskaznicu ili službenu značku ili na drugi način ostane bez njih dužna je o
tome odmah izvijestiti nadređenu osobu, a najkasnije u roku od 24 sata.

Nova službena iskaznica ili službena značka izdat će
se nakon što je oglašena nevažećom u »Narodnim novinama«. Troškove oglašavanja
u »Narodnim novinama« snosi ovlaštena službena osoba iz stavka 1. ovoga članka.

Članak 16.

Ovlaštena službena osoba koja je razriješena dužnosti
u skladu s odredbama Zakona o službi u Oružanim snagama Republike Hrvatske,
kojoj prestane služba na ustrojbenom mjestu s vojnopolicijskim ovlastima, dužna
je prilikom primitka rješenja o raz­rje­še­nju od dužnosti, odnosno rješenja o
prestanku službe na ustrojbenom mjestu s vojnopolicijskim ovlastima, službenu
iskaznicu i službenu značku vratiti nadređenoj osobi.

Ovlaštenoj
službenoj osobi koja je udaljena od dužnosti u skladu s odredbama Zakona nadređena
osoba dužna je prilikom uručenja rješenja o udaljenju od dužnosti privremeno
oduzeti službenu iskaznicu i službenu značku do okončanja postupka.

Članak
17.

Ovlaštena
službena osoba kad je u službi nosi oružje i streljivo, a rabi ga, kao i druga
sredstva prisile, u skladu s odredbama ovoga Pravilnika.

Ovlaštena
službena osoba koja ima status djelatne vojne osobe kad je u službi nosi odoru,
opremu i ostala sredstva Vojne policije u skladu s člankom 70. stavkom 1. ovog
Pravilnika.

Ovlaštena
službena osoba koja ima status državnog službenika obavlja vojnopolicijske
poslove u civilnoj odjeći.

Vojne
osobe mogu obavljati određene poslove i u civilnoj odjeći, o čemu odlučuje
zapovjednik razine bojne i više razine.

III.
VOJNOPOLICIJSKE OVLASTI

Članak
18.

Vojnopolicijske
ovlasti su:

 1. provjera i utvrđivanje identiteta osoba i
predmeta

 2. fotografiranje i snimanje osoba ili predmeta

 3. pozivanje

 4. dovođenje

 5. traganje za osobama i predmetima

 6. privremeno ograničenje slobode kretanja

 7. davanje upozorenja i zapovijedi

 8. privremeno oduzimanje predmeta

 9. poligrafsko testiranje i analiziranje glasa

10. pregled prostorija, prostora, objekata i
dokumentacije

11. pregled osoba, predmeta i prometnih sredstava

12. osiguranje i pregled mjesta događaja

13. zaprimanje prijava

14. uporaba sredstava prisile

15. zaštita žrtava kaznenih djela i drugih osoba

16. zadržavanje

17.
prikupljanje, obrada i korištenje osobnih podataka.

Članak
19.

Ovlaštena
službena osoba obvezna je postupati čovječno i poštivati dostojanstvo, ugled i čast
svake osobe te druga temeljna prava i slobode čovjeka.

Članak
20.

Prije
primjene vojnopolicijskih ovlasti ovlaštena službena osoba dužna je predstaviti
se pokazivanjem službene značke i službene iskaznice Vojne policije.

Iznimno,
ovlaštena službena osoba neće se odmah predstaviti na način propisan u stavku
1. ovoga članka ako stvarne okolnosti ukazuju na to da bi takvo predstavljanje
moglo ugroziti postizanje njezina cilja, nego će se prvo usmeno predstaviti
riječima: »Vojna policija«, a tek onda na način propisan u stavku 1. ovoga članka.

Članak
21.

Primjena
vojnopolicijske ovlasti mora biti razmjerna potrebi zbog koje se poduzima.

Između
više vojnopolicijskih ovlasti primijenit će se ona kojom se s najmanje štetnih
posljedica i u najkraćem vremenu postiže cilj.

Članak
22.

Ovlaštena
službena osoba primjenjuje vojnopolicijske ovlasti prema vlastitoj odluci i
prosudbi, po zapovijedi nadređene osobe i po nalogu nadležnog tijela.

Ovlaštena
službena osoba nije dužna izvršiti zapovijed nad­re­đene osobe i nalog nadležnog
tijela ako bi time počinila kazneno djelo za koje se progon poduzima po službenoj
dužnosti.

1.
Provjera i utvrđivanje identiteta osoba i predmeta

Članak
23.

Ovlaštena
službena osoba provjerava identitet pripadnika Oru­žanih snaga, državnog službenika
i namještenika na službi u Ministarstvu obrane:

1.
kojeg treba uhititi, dovesti, zadržati ili uputiti nadležnim tijelima državne
vlasti ili zapovjedništvima i drugim tijelima Ministarstva obrane i Oružanih
snaga,

2. od kojeg prijeti opasnost koja zahtijeva primjenu
vojnopolicijskih ovlasti,

3. nad kojim se obavlja pregled ili pretraga odnosno
poduzimaju druge zakonom propisane mjere i radnje,

4. kojeg zatekne na prostoru, u objektu ili
prijevoznom sred­stvu nad kojim se obavlja pregled ili pretraga, ako je to
potrebno,

5. kojeg zatekne na prostoru ili u objektu u kojem je
privremeno ograničena sloboda kretanja, ako je to potrebno,

6. koji prijavljuje izvršenje kaznenog djela, prekršaj,
stegovni prijestup ili počinitelja tih djela, odnosno priopćava obavijest od
interesa za rad Vojne policije,

7. koji svojim ponašanjem izaziva sumnju da je počinitelj
stegovnog prijestupa, kaznenog djela ili prekršaja odnosno da ga namjerava počiniti
ili koji nalikuje na osobu za kojom se traga,

8. kojeg zatekne na mjestu izvršenja stegovnog
prijestupa, kaznenog djela ili prekršaja,

9. koji se nalazi na mjestu na kojem je iz
sigurnosnih razloga nužno utvrditi njegov identitet.

Ovlaštena službena osoba provjerava identitet civilne
osobe:

– koju zatekne na mjestu izvršenja kaznenog djela ili
pre­kršaja,

– koju zatekne u vojnim objektima koji služe
potrebama obrane.

Provjera identiteta osobe provodi se uvidom u njezinu
osobnu ili vojnu iskaznicu odnosno drugu javnu ispravu s fotografijom.

Iznimno, provjera identiteta može biti provedena na
temelju iskaza osobe čiji je identitet poznat.

Ovlaštena
službena osoba dužna je upoznati osobu s razlogom provjere njezina identiteta.

Članak
24.

Ovlast
za utvrđivanje i provjeru identiteta predmeta primjenjuje se kada je u postupku
vojnopolicijske obrade potrebno utvrditi obilježja i svojstva predmeta te odnos
između osobe ili događaja i predmeta.

2. Fotografiranje i snimanje osoba ili predmeta

Članak
25.

Ovlaštena
službena osoba može fotografirati i snimati osobe, predmete, građevine i
prostore kada je to važno za obavljanje vojnopolicijskih poslova.

3.
Pozivanje

Članak
26.

Ovlaštena
službena osoba može pozvati na obavijesni razgovor pripadnika Oružanih snaga,
državnog službenika i namje­štenika na službi u Ministarstvu obrane za kojega
osnovano može pretpostaviti da raspolaže s obavijestima važnim za obavljanje
vojnopolicijskih poslova.

U
pozivu se mora naznačiti naziv i adresa ustrojstvene cjeline Vojne policije,
razlog, mjesto i vrijeme pozivanja.

Poziv
se dostavlja uz dostavnicu koja služi kao potvrda o urednom uručenju poziva.

Pripadnika
Oružanih snaga, državnog službenika i namje­štenika na službi u Ministarstvu
obrane koji se nalazi u svome domu može se pozvati u vremenu od 06.00 do 22.00
sata.

Iznimno, ako postoji opasnost
od odgode, pripadnika Oruža­nih snaga, državnog službenika i namještenika na
službi u Ministarstvu obrane od kojega se traži obavijest ovlaštena službena
osoba može u svako doba dana i noći pozvati izvan vremena propisanog u stavku
4. ovoga članka, usmeno ili odgovarajućim telekomunikacijskim sredstvom, pri čemu
mu je dužna priopćiti razlog pozivanja, a uz njegovu suglasnost može ga
prevesti do službenih prostorija.

4. Dovođenje

Članak
27.

Ovlaštena
službena osoba može dovoditi pripadnike Oruža­nih snaga, državne službenike i
namještenike na službi u Ministarstvu obrane na temelju pisanog naloga koji je
izdao sud ili Ministarstvo obrane i Oružane snage, te zbog obavljanja
vojnopolicijskih poslova.

Pripadnici
Oružanih snaga, državni službenici i namještenici na službi u Ministarstvu
obrane mogu se dovoditi u prostorije Vojne policije, ustrojstvene cjeline Oružanih
snaga ili Ministarstva obrane odnosno do mjesta određenog u nalogu.

Prisilno
će se dovesti osoba koja odbije postupiti po zahtjevu za dovođenje.

Ovlaštena službena osoba dužna je pripadniku Oružanih
snaga, državnom službeniku i namješteniku na službi u Ministarstvu obrane
predati nalog iz stavka 1. ovoga članka.

Ovlaštena službena osoba neće uručiti nalog iz stavka
1. ovoga članka pripadniku Oružanih snaga, državnom službeniku i namješteniku
na službi u Ministarstvu obrane za kojega se oprav­dano sumnja da će pružiti
otpor.

Pripadnika Oružanih snaga, državnog službenika i
namje­štenika na službi u Ministarstvu obrane može se dovesti u vremenu od
06.00 do 22.00 sata, a izvan toga vremena samo iznimno kada je dovođenje nužno
radi obavljanja vojnopolicijskih poslova koji ne trpe odgodu.

Ovlaštena službena osoba dovest će bez pisanog naloga
pripadnika Oružanih snaga, državnog službenika i namještenika na službi u
Ministarstvu obrane:

1. kojemu treba utvrditi identitet,

2. za kojim je raspisana potraga.

Ovlaštena službena osoba dužna je pripadnika Oružanih
snaga, državnog službenika i namještenika na službi u Ministarstvu obrane prije
dovođenja upoznati s razlozima dovođenja, pravu na obavještavanje obitelji ili
drugih osoba te pravu na branitelja.

Nakon
dovođenja pripadnika Oružanih snaga, državnog služ­benika i namještenika na službi
u Ministarstvu obrane ovlaštena službena osoba dužna je o tome obavijestiti
njegova nadređenoga.

Članak
28.

Ovlaštena
službena osoba neće dovesti pripadnika Oružanih snaga, državnog službenika i namještenika
na službi u Ministarstvu obrane čije je kretanje znatno otežano zbog bolesti,
iznemoglosti ili trudnoće, niti pripadnika Oružanih snaga, državnog službenika
i namještenika na službi u Ministarstvu obrane kojem bi se zbog toga bitno
pogoršalo zdravlje i o tome mora izvijestiti tijelo koje je izdalo nalog za
dovođenje.

Ovlaštena
službena osoba neće dovesti pripadnika Oružanih snaga, državnog službenika i
namještenika na službi u Ministarstvu obrane koji obavlja poslove koje ne smije
prekidati sve dok mu se ne osigura odgovarajuća zamjena. Odluku o prekidu
poslova donosi osoba neposredno nadređena pripadniku Oružanih snaga, državnom
službeniku i namješteniku na službi u Ministarstvu obrane kojega treba dovesti.

5.
Traganje za osobama i predmetima

Članak
29.

Vojna
policija provodi mjere traganja za pripadnicima Oruža­nih snaga, državnim službenicima
i namještenicima na službi u Ministarstvu obrane i predmetima.

Mjere
traganja iz stavka 1. ovoga članka su: potraga ili objava.

Potraga
se raspisuje:

1. za
pripadnikom Oružanih snaga, državnim službenikom i namještenikom na službi u
Ministarstvu obrane koji je nedostupan, a za kojeg postoje osnove sumnje da je
počinio kazneno djelo ili prekršaj odnosno za pripadnikom Oružanih snaga, državnim
službenikom i namještenikom na službi u Ministarstvu obrane koji može dati
obavijesti o kaznenom djelu, prekršaju ili počinitelju,

2. za nestalim pripadnikom Oružanih snaga, državnim
služ­benikom i namještenikom na službi u Ministarstvu obrane,

3. za pripadnikom Oružanih snaga, državnim službenikom
i namještenikom na službi u Ministarstvu obrane za kojim je izdana tjeralica
zbog samovoljnog napuštanja postrojbe,

4. za pripadnikom Oružanih snaga, državnim službenikom
i namještenikom na službi u Ministarstvu obrane za kojim je tijelo sudbene
vlasti izdalo tjeralicu.

Objava se raspisuje radi:

1. pronalaska predmeta u vezi s kaznenim djelom ili
pre­kršajem, u skladu s posebnim propisima, ili predmeta koji su pronađeni ili
nestali,

2.
oduzimanja predmeta ili isprava na temelju odluke suda ili tijela uprave.

6.
Privremeno ograničenje slobode kretanja

Članak
30.

Ovlaštena
službena osoba može u skladu sa zakonom privremeno ograničiti slobodu kretanja
u vojnim objektima koji služe potrebama obrane radi:

1.
sprječavanja izvršenja kaznenih djela i prekršaja,

2.
pronalaženja i hvatanja počinitelja kaznenih djela ili prekršaja,

3.
pronalaženja i hvatanja osoba za kojima se traga,

4.
pronalaženja tragova i predmeta koji mogu poslužiti kao dokaz da je počinjeno
kazneno djelo ili prekršaj,

5.
sprječavanja ometanja vojnih vježbi.

Ovlaštena
službena osoba može privremeno ograničiti slobodu kretanja radi obavljanja
vojnopolicijskih poslova u civilnom objektu ili na prostoru, ali samo u
suradnji s MUP-om.

Privremeno
ograničenje slobode kretanja ne smije trajati dulje od ostvarenja cilja radi
kojega je primijenjena ovlast.

Ovlaštenoj
službenoj osobi primjenu ovlasti privremenog ograničenja slobode kretanja
odobrava nadređeni zapovjednik postrojbe Vojne policije ili viši nadređeni.

Članak
31.

Ovlaštena
službena osoba može privremeno ograničiti slobodu kretanja i zadržavanja u
vojnim objektima koji služe potrebama obrane ako je ugrožena sigurnost izazvana
elementarnim nepogodama ili epidemijama odnosno u drugim slučajevima kada je
ugrožena sigurnost osoba i imovine (sigurnosni pregled), dok ugroženost traje.

U slučajevima
iz stavka 1. ovoga članka ovlaštena službena osoba može i udaljiti osobe iz
vojnog objekta (evakuacija).

Članak
32.

Provodeći
mjere traganja i privremenog ograničenja slobode kretanja, ovlaštena službena
osoba može poduzeti potjeru, pregled vojnih objekata koji služe potrebama
obrane, zasjedu i blokadu prometnih i drugih površina, a raciju samo u ratu i
stanju neposredne ugroženosti.

7.
Davanje upozorenja i zapovijedi

Članak
33.

Ovlaštena
službena osoba upozorit će pripadnika Oružanih snaga, državnog službenika i
namještenika na službi u Ministarstvu obrane koji svojim ponašanjem,
djelovanjem ili propustom može dovesti u opasnost svoju sigurnost, sigurnost
druge osobe ili sigurnost imovine kojom upravlja Ministarstvo obrane i Oružane
snage, prekršiti vojnu stegu ili ugroziti sigurnost prometa na cestama ili kada
se opravdano očekuje da bi mogao počiniti ili izazvati drugu osobu da počini
kazneno djelo ili prekršaj.

Upozorenja
se daju usmeno, pismeno ili na drugi pogodan način (svjetlosnim i zvučnim
signalima, rukom i slično).

Članak
34.

Ovlaštena
službena osoba može davati zapovijedi pripadnicima Oružanih snaga, državnim službenicima
i namještenicima na službi u Ministarstvu obrane radi:

1.
otklanjanja opasnosti za život i osobnu sigurnost pripadnika Oružanih snaga, državnih
službenika i namještenika na službi u Ministarstvu obrane,

2.
otklanjanja opasnosti za imovinu kojom upravlja Ministarstvo obrane i Oružane
snage,

3.
sprječavanja izvršenja kaznenih djela i prekršaja, hvatanja njihovih počinitelja
te pronalaženja i osiguranja tragova tih djela koji mogu poslužiti kao dokaz,

4. održavanja
vojne stege ili uspostavljanja narušene vojne stege,

5.
sigurnosti prometa vojnih vozila na cestama,

6.
zaprječivanja pristupa ili zadržavanja u vojnom objektu koji služi potrebama
obrane, ondje gdje to nije dopušteno,

7.
sprječavanja i otklanjanja posljedica u slučaju opće opasnosti prouzrokovane
elementarnim nepogodama i epidemijama ili sprječavanja drugih oblika ugrožavanja
opće sigurnosti.

Zapovijedi
se daju usmeno ili pismeno.

8.
Privremeno oduzimanje predmeta

Članak
35.

Ovlaštena
službena osoba može privremeno oduzeti predmet od pripadnika Oružanih snaga, državnog
službenika i namješte­nika na službi u Ministarstvu obrane ili od civilne osobe
koja se nalazi u vojnom objektu koji služi potrebama obrane:

1. kad
okolnosti ukazuju na to da je određeni predmet korišten, nastao ili pribavljen
počinjenjem kaznenog djela ili prekršaja,

2. kad
je radi opće sigurnosti oduzimanje predmeta prijeko potrebno,

3. koji
pripadnik Oružanih snaga, državni službenik i namje­štenik na službi u
Ministarstvu obrane kojem je oduzeta sloboda ima uz sebe i može ga uporabiti za
samoozljeđivanje, napad ili bijeg.

O
privremenom oduzimanju predmeta ovlaštena službena osoba dužna je izdati
potvrdu. Potvrda mora sadržavati značajke privremeno oduzetog predmeta po
kojima se on razlikuje od drugih predmeta.

Članak
36.

Kada
zbog svojstva predmeta čuvanje u prostorijama Vojne policije nije moguće,
privremeno oduzeti predmeti mogu se pohraniti ili osigurati na odgovarajući način
u prostorima Ministarstva obrane i Oružanih snaga.

Kada
prestanu razlozi zbog kojih je predmet privremeno oduzet, ako drugim zakonom
ili odlukom nadležnog tijela nije drukčije određeno, privremeno oduzeti predmet
vratit će se postrojbi ili osobi kojoj je oduzet.

9. Poligrafsko testiranje i analiziranje glasa

Članak
37.

Ovlaštena
službena osoba može nad pripadnikom Oružanih snaga, državnim službenikom i
namještenikom na službi u Ministarstvu obrane od kojeg traži obavijesti
primijeniti poligrafsko testiranje ili analizirati mu glas nakon što ga upozna
s radom uređaja i nakon što on potpiše suglasnost.

Ovlaštena
službena osoba dužna je prekinuti poligrafsko tes­tiranje i analiziranje glasa
ukoliko pripadnik Oružanih snaga, državni službenik i namještenik na službi u
Ministarstvu obrane izjavi da povlači suglasnost.

Poligrafskom
testiranju i analiziranju glasa ne smije se pod­vrgnuti:

1.
pripadnika Oružanih snaga, državnog službenika i namje­štenika na službi u
Ministarstvu obrane koji je pod utjecajem alkohola, opojnih droga ili drugih
psihoaktivnih tvari,

2.
pripadnika Oružanih snaga, državnog službenika i namje­štenika na službi u
Ministarstvu obrane koji ima ozbiljna srčana oboljenja,

3.
pripadnika Oružanih snaga, državnog službenika i namje­štenika na službi u
Ministarstvu obrane koji je u stresnom stanju,

4.
pripadnika Oružanih snaga, državnog službenika i namješ­tenika na službi u
Ministarstvu obrane koji uzima lijekove za smirenje,

5.
pripadnika Oružanih snaga, državnog službenika i namje­štenika na službi u
Ministarstvu obrane koji pokazuje vidljive znakove duševne bolesti ili poremećenosti

6.
pripadnika Oružanih snaga, državnog službenika i namje­štenika na službi u
Ministarstvu obrane koji osjeća intenzivnu fizičku bol,

7.
trudnicu i rodilju.

10.
Pregled prostorija, prostora, objekata i dokumentacije

Članak
38.

Ovlaštena
službena osoba može ući u objekte i prostorije Minis­tarstva obrane i Oružanih
snaga te obaviti njihov pregled i pregled dokumentacije radi:

1.
pronalaska počinitelja kaznenih djela ili prekršaja,

2.
otkrivanja i osiguranja tragova kaznenih djela ili predmeta koji mogu poslužiti
pri utvrđivanju činjenica,

3.
postupanja po dojavi o eksplozivnoj napravi ili drugoj opas­nosti te
poduzimanja preventivnih protudiverzijskih pregleda.

11.
Pregled osoba, predmeta i prometnih sredstava

Članak
39.

Ovlaštena
službena osoba može obaviti pregled pripadnika Oružanih snaga, državnog službenika
i namještenika na službi u Ministarstvu obrane, predmeta koji on nosi sa sobom
i vojnog prometnog sredstva kada je to nužno radi pronalaska predmeta podobnih
za napad ili samoozljeđivanje i zaštite tajnosti podataka.

Ovlaštena
službena osoba može obaviti pregled civilne osobe, predmeta koje ona nosi sa
sobom i prometnog sredstva koji se nalaze u vojnim objektima koji služe
potrebama obrane kada je to nužno radi pronalaska predmeta podobnih za napad
ili samo­ozljeđivanje.

Pregledom
osoba iz stavaka 1. i 2. ovoga članka smatra se uvid u sadržaj odjeće i obuće.

Pregledom
prometnog sredstva iz stavaka 1. i 2. ovoga članka smatra se pregled svih
otvorenih i zatvorenih dijelova prometnog sredstva i predmeta koji se prevoze.

Članak
40.

Pregled
predmeta koji osoba nosi sa sobom obuhvaća pregled predmeta koji su kod nje ili
u njezinoj neposrednoj blizini i predmeta koje ona prenosi po nečijem nalogu.

Pregled
osoba obavlja osoba istoga spola, osim kada je prijeko potreban žuran pregled
osobe radi oduzimanja oružja ili predmeta podobnih za napad ili samoozljeđivanje.

Prilikom
pregleda ovlaštene službene osobe mogu koristiti tehnička sredstva i službenog
psa.

Pri
poduzimanju mjera iz stavaka 1. i 2. ovoga članka ovlaštena službena osoba može
nasilno otvoriti prometno sredstvo ili predmet koji osoba nosi sa sobom.

Ako
postoje osnove sumnje da pregledavana osoba kod sebe, u prometnom sredstvu ili
u predmetu koji nosi sa sobom ima predmete koji mogu poslužiti kao dokaz u
kaznenom postupku, ovlaštena službena osoba može ju zadržati do pribavljanja
naloga za pretragu, a najdulje šest sati.

12.
Osiguranje i pregled mjesta događaja

Članak
41.

Kad
ovlaštena službena osoba sazna za izvršenje kaznenog djela, prekršaja ili
drugog događaja iz djelokruga rada Vojne policije zbog kojega je potrebno
izravnim opažanjem utvrditi ili razjasniti činjenice, dužna je osigurati mjesto
događaja do dolaska službene osobe odgovarajućeg tijela, pregledati mjesto događaja
radi pronalaženja ili osiguranja tragova i predmeta koji mogu poslužiti kao
dokaz, pronalaska počinitelja te prikupljanja obavijesti u vezi s kaznenim
djelom, prekršajem ili događajem.

Radi zaštite
interesa postupka ovlaštena službena osoba mo­že zabraniti snimanje mjesta događaja.

13.
Zaprimanje prijava

Članak
42.

Ovlaštena
službena osoba dužna je zaprimiti prijavu o poči­njenom kaznenom djelu za koje
se progoni po službenoj dužnosti.

Ovlaštena
službena osoba dužna je zaprimiti prijavu za stegovni prijestup u skladu s člankom
69. stavkom 3. Zakona o službi u Oružanim snagama RH.

Ako se pri podnošenju kaznene prijave utvrdi
postojanje osnova sumnje da se radi o kaznenom djelu za koje se progoni po
privatnoj tužbi ili se utvrdi da događaj nema obilježja kaznenog djela, ovlaštena
službena osoba dužna je o tome obavijestiti oštećenog.

Ako ovlaštena službena osoba zaprimi pisanu ili
usmenu prijavu kaznenog djela s poznatim počiniteljem za koje se progoni po
privatnoj tužbi, dužna je o tome obavijestiti oštećenog.

Radi utvrđivanja počinitelja kaznenog djela iz stavka
3. i 4. ovoga članka ovlaštena službena osoba dužna je na zahtjev oštećenog ili
druge osobe ovlaštene za podnošenje privatne tužbe poduzeti nužne radnje koje
oni ne mogu samostalno poduzeti.

Obveze iz stavka 3., 4. i 5. ovoga članka ne odnose
se na slučajeve kada postoje osnove sumnje da je počinjeno kazneno djelo protiv
časti i ugleda.

14.
Uporaba sredstava prisile

Članak
43.

Sredstva
prisile u smislu ovoga Pravilnika su:

14.1.
tjelesna snaga,

14.2. palica,

14.3. sredstva za vezivanje osobe,

14.4. uređaj za prisilno zaustavljanje motornog
vozila,

14.5. kemijska sredstva,

14.6. službeni psi,

14.7. vatreno oružje.

Sredstva prisile mogu biti uporabljena radi zaštite života
osoba, svladavanja otpora, sprječavanja bijega ili odbijanja napada, ako mjere
upozorenja i zapovijedi ne jamče uspjeh.

Sredstva prisile smiju primijeniti samo ovlaštene službene
osobe.

Ovlaštena službena osoba uvijek će uporabiti najblaže
sredstvo prisile koje jamči uspjeh.

Prije
uporabe prisile ovlaštena službena osoba nije dužna upozoriti osobu protiv koje
su ispunjeni uvjeti za uporabu sredstava prisile ukoliko bi isticanje
upozorenja dovelo u pitanje izvršenje službene zadaće.

Sredstva
prisile nije dopušteno primijeniti prema trudnicama, osobama s vidljivom
tjelesnom manom ili bolešću, djeci osim kada napad tih osoba ugrožava život
odnosno zdravlje ovlaštene službene osobe ili druge osobe odnosno ako prijeti
veća šteta imovini kojom upravlja Ministarstvo obrane, a opasnost nije mogućne
spriječiti na drugi način.

Članak
44.

O
svakoj primjeni sredstava prisile ovlaštena službena osoba obvezna je u roku od
24 sata podnijeti pisano izvješće nadređenom zapovjedniku, koji je obvezan dati
ocjenu opravdanosti uporabe sredstava prisile.

Kada su
sredstva prisile uporabljena u granicama ovlasti isključena je odgovornost ovlaštene
službene osobe.

14.1.
Uporaba tjelesne snage

Članak
45.

Uporabom
tjelesne snage smatra se uporaba različitih zahvata borilačkih vještina ili
njima sličnih postupaka na tijelu druge osobe kojima je cilj odbijanje napada
ili svladavanje otpora osobe uz nanošenje najmanjih štetnih posljedica.

Ovlaštena
službena osoba može primijeniti tjelesnu snagu ako službenu zadaću nije mogla
obaviti na drugi način, a poradi:

–
odbijanja napada na sebe ili druge osobe,

– sprječavanja
napada i nanošenja ozljeda drugim osobama,

–
svladavanja aktivnog ili pasivnog otpora osoba koje se protive provođenju službene
radnje.

14.2.
Uporaba palice

Članak
46.

Ovlaštenoj
službenoj osobi dopuštena je uporaba palice:

– ako
na drugi način ne može odbiti napad na sebe ili druge osobe,

– ako na drugi način ne može svladati otpor osobe
koju dovodi ili u dodiru s njom obavlja drugu službenu radnju,

– pri svladavanju otpora osoba koje u većoj skupini
naru­šavaju vojnu stegu.

Palica se ne smije primijeniti prema djeci, starim i
bolesnim osobama, vidljivo teškim invalidnim osobama, ženama u vidljivoj trudnoći,
osim u slučaju kada je oružjem izravno ugrožen život ovlaštene službene osobe
ili drugih osoba.

Uporaba
palice dopuštena je na tijelu napadača ako blaži načini uporabe tjelesne snage
nisu uspješni ili ne jamče uspjeh.

14.3.
Uporaba sredstava za vezivanje

Članak
47.

Ovlaštena
službena osoba može uporabiti sredstva za vezivanje radi:

1.
sprječavanja otpora osobe ili odbijanja napada usmjerenog na ovlaštene službene
osobe,

2.
sprječavanja bijega osobe,

3.
onemogućavanja samoozljeđivanja dovedene osobe ili ozljeđivanja druge osobe.

Za
vezivanje se koriste metalne lisice, a po potrebi i druga namjenska ili priručna
sredstva za vezivanje.

14.4.
Uporaba uređaja za prisilno zaustavljanje vozila

Članak
48.

Ovlaštena
službena osoba može uporabiti uređaj za prisilno zaustavljanje vozila radi:

1.
sprječavanja bijega osobe koja je zatečena u kaznenom djelu za koje se progoni
po službenoj dužnosti,

2.
sprječavanja nedopuštenog pristupa vozilom do objekta ili područja koje
osigurava.

14.5.
Uporaba kemijskih sredstava

Članak
49.

Kemijska
sredstva mogu se uporabiti radi rješavanja talačkih situacija ili istjerivanja
osobe iz zatvorenog prostora.

Kemijsko
sredstvo može se uporabiti samo po odobrenju zapovjednika postrojbe Vojne
policije razine bojne.

14.6.
Uporaba službenog psa

Članak
50.

Službeni
pas može se uporabiti kao sredstvo prisile kada su ispunjeni uvjeti:

1. za
uporabu tjelesne snage ili palice,

2. za
uporabu vatrenog oružja.

U slučajevima
iz stavka 1. točke 2. ovoga članka službeni pas može se koristiti i bez zaštitne
košare, a u slučajevima iz točke 1. samo sa zaštitnom košarom.

Službeni
psi se, osim u slučajevima iz stavka 1., koriste i za pronalazak opojnih i
eksplozivnih sredstava, pronalazak i spašavanje unesrećenih i nestalih te za čuvanje
vojnih objekata.

14.7.
Uporaba vatrenog oružja

Članak
51.

Ovlaštenoj
službenoj osobi dopuštena je uporaba vatrenog oružja ako primjena drugih
sredstva prisile nije uspješna ili ne jamči uspjeh.

Uporaba vatrenog oružja nije dopuštena kada dovodi u
opasnost život drugih osoba, osim ako je uporaba vatrenog oružja jedino
sredstvo za obranu od izravnog napada ili opasnosti.

Prije uporabe vatrenog oružja ovlaštena službena
osoba dužna je uputiti usmeno upozorenje: »Stoj, Vojna policija!«, a nakon
toga: »Stoj, pucat ću!«.

Upozorenje iz stavka 3. ovoga članka neće se upućivati
ukoliko bi se time dovelo u pitanje izvršenje službene zadaće.

Ovlaštena
službena osoba zadužuje službeno oružje i nosi ga samo za vrijeme obavljanja
službe, a nakon toga ostavlja ga u prostoriji posebno određenoj za čuvanje oružja.

14.7.1.
Uporaba vatrenog oružja prema osobama

Članak
52.

Ovlaštenoj
službenoj osobi dopuštena je uporaba vatrenog oružja kada na drugi način ne može:

1. zaštititi
svoj život i život drugih osoba,

2.
spriječiti izvršenje kaznenog djela za koje se može izreći kazna zatvora u
trajanju od pet godina i više,

3.
spriječiti bijeg osobe zatečene u izvršenju kaznenog djela za koje se može izreći
kazna zatvora od deset godina ili teža ili osobe za kojom je raspisana potraga
zbog izvršenja takvog kaznenog djela,

4.
spriječiti bijeg osobe koja je uhićena zbog izvršenja kaznenog djela iz točke
3. ili osobe za kojom je raspisana potraga radi bijega s izdržavanja kazne
zatvora,

5.
spriječiti napad na osobu ili objekt koji štiti.

14.7.2.
Uporaba vatrenog oružja prema životinjama

Članak
53.

Vatreno
oružje može se uporabiti prema životinjama kada od njih prijeti izravna
opasnost od napada na život i tijelo pripadnika Oružanih snaga, državnog službenika
i namještenika na službi u Ministarstvu obrane ili opasnost od ugrožavanja života
i zdravlja pripadnika Oružanih snaga, državnog službenika i namještenika na službi
u Ministarstvu obrane (zarazne bolesti i sl.)

Članak
54.

Ukoliko
je prilikom primjene sredstava prisile došlo do vidljivog ozljeđivanja osobe
nad kojom su primijenjena sredstva prisile, ovlaštena službena osoba, kada to
okolnosti dopuste, dužna je ozlijeđenomu pružiti prvu pomoć i zatražiti liječničku
pomoć.

15.
Zaštita žrtava kaznenih djela i drugih osoba

Članak
55.

Dok za
to postoje opravdani razlozi, Vojna policija će uspostavom privremenih mjera zaštititi
žrtvu ili drugu osobu pripadnika Oružanih snaga, državnog službenika i namještenika
na službi u Ministarstvu obrane, koja je dala ili može dati podatke važne za
kazneni postupak ili osobu koja je s navedenim osobama u vezi, ako im prijeti
opasnost od počinitelja ili drugih osoba.

Podaci
o identitetu osobe nad kojom se provode mjere zaštite i podaci o identitetu
osobe koja je dala obavijest važnu za kazneni postupak predstavljaju službenu
tajnu.

16. Zadržavanje

Članak
56.

Službujući
časnik postrojbe Vojne policije može zadržati pripadnika Oružanih snaga koji teže
krši vojnu stegu u zapovjedništvu, postrojbi ili ustanovi Oružanih snaga i o
tome je dužan izvijestiti njegova nadređenoga.

Pripadnik
Oružanih snaga može biti zadržan dok nadležna osoba ne odluči o njegovoj
stegovnoj odgovornosti, ali najdulje 24 sata.

17.
Prikupljanje, obrada i korištenje osobnih podataka

Članak
57.

Vojna
policija prikuplja, obrađuje i koristi osobne podatke te vodi evidencije o
osobnim i drugim podacima radi sprječavanja i otkrivanja kaznenih djela i prekršaja
te pronalaska počinitelja kaznenih djela i prekršaja.

Članak
58.

Vojna
policija vodi evidenciju:

1.
pripadnika Oružanih snaga, državnih službenika i namješ­tenika na službi u
Ministarstvu obrane kojima je po bilo kojoj osnovi oduzeta sloboda (uhićenje,
zadržavanje, dovođenje i dr.),

2.
pripadnika Oružanih snaga, državnih službenika i namje­štenika na službi u
Ministarstvu obrane i civilnih osoba protiv kojih su ovlaštene službene osobe
podnijele kaznenu prijavu,

3. počinjenih kaznenih djela koja se progone po službenoj
dužnosti,

4. traženih pripadnika Oružanih snaga, državnih službenika
i namještenika na službi u Ministarstvu obrane i nestalih predmeta kojima
raspolaže Ministarstvo obrane i Oružane snage,

5. provjere identiteta pripadnika Oružanih snaga, državnih
službenika i namještenika na službi u Ministarstvu obrane,

6. događaja u kojima su sudjelovali pripadnici Oružanih
snaga, državni službenici i namještenici na službi u Ministarstvu obrane,

7. uporabljenih sredstava prisile,

8. osoba nad kojima je provedeno utvrđivanje
identiteta, daktiloskopiranih osoba, fotografiranih osoba i DNA pretraga,

9. prometnih nezgoda u kojima su sudjelovala vojna
vozila odnosno pripadnici Oružanih snaga, državni službenici i na­mješ­tenici
na službi u Ministarstvu obrane.

Članak 59.

Brojčani podaci o kaznenim djelima, osobama protiv
kojih je podnesena kaznena prijava i oštećenim osobama, te ostali broj­ča­ni
podaci smiju se koristiti u statističke i analitičke svrhe u Ministarstvu obrane
i Oružanim snagama.

Osobni podaci ne smiju se koristiti suprotno svrsi
propisanoj ovim Pravilnikom i drugim propisima kojima se uređuje zaštita
osobnih podataka.

Prikupljeni i u evidenciju uneseni osobni podaci
moraju se odmah brisati kada se utvrdi da nisu točni ili su prestali postojati
razlozi odnosno uvjeti radi kojih je osobni podatak unesen u evidencije.

IV. VOJNOPOLICIJSKI POSLOVI

Članak
60.

Vojnopolicijski
poslovi su:

–
osiguranje,

– traganje,

– dovođenje,

– upravljanje i nadzor prometa vojnih vozila,

– istraživanje i suzbijanje kriminaliteta,

– bilježenje i izvješćivanje,

– vojnopolicijski poslovi u specijalnim postrojbama,

– ostali poslovi.

Metodika i taktika postupanja pripadnika Vojne
policije u obavljanju vojnopolicijskih poslova iz stavka 1. ovoga članka
regulirat će se provedbenim naputcima i zapovijedima Glavnog stožera Oružanih
snaga.

Članak
61.

Osiguranje
obuhvaća plansko poduzimanje mjera, radnji i postupaka poradi zaštite i
osiguranja osoba, vojnih objekata koji služe potrebama obrane, određenih područja
i pravaca, osoba, dokumenata i opreme od posebnog sigurnosnog interesa za
Ministarstvo obrane i Oružane snage. Provodi se neposrednim fizič­kim
osiguranjem, primjenom sredstava tehničke zaštite, mjerama protueksplozijske zaštite
te uporabom druge opreme i sredstava kojima raspolaže Vojna policija.

Članak
62.

Pripadnici
Vojne policije u ratu sudjeluju u osiguranju ratnih zarobljenika u mjestima
gdje su privremeno zadržani i u dovo­đenju ratnih zarobljenika nadležnim
tijelima.

Članak
63.

Traganje
podrazumijeva poduzimanje mjera, radnji i postupaka radi pronalaženja, uhićenja
i dovođenja pripadnika Oružanih snaga, državnih službenika i namještenika na
službi u Ministarstvu obrane, odnosno pronalaženja predmeta na temelju:

–
naloga suda u skladu sa Zakonom o kaznenom postupku,

–
zahtjeva zapovjednika postrojbe Oružanih snaga nadležnog za pokretanje potrage,

–
zahtjeva Vojne policije za pokretanje potrage odnosno objave.

Članak
64.

Dovođenje
obuhvaća mjere, radnje i postupke radi prihvata, osiguranja, dovođenja
pripadnika Oružanih snaga, državnog služ­benika i namještenika na službi u
Ministarstvu obrane ili pred­meta i predaje nadležnom tijelu odnosno zapovjedništvu,
postrojbi ili ustanovi Oružanih snaga.

Članak
65.

Upravljanje
prometom vojnih vozila i nadzor vojnih vozila obuhvaća mjere, radnje i postupke
upravljanja i nadzora prometom vojnih vozila, vozača i drugih sudionika u
prometu na području gdje se nalaze vojni objekti koji služe potrebama obrane i
pri organiziranom kretanju vojnih postrojba na cestama.

Upravljanje
prometom vojnih vozila obuhvaća poduzimanje potrebnih preventivno-sigurnosnih
mjera radi provedbe planiranog kretanja odnosno poštivanja odnosa i postupaka u
prometu u skladu s odredbama Zakona o sigurnosti prometa na cestama i drugih
propisa.

Nadzor
vojnog prometa na cesti ovlaštene službene osobe provode samostalno ili u
suradnji s MUP-om.

Članak
66.

Istraživanje
i suzbijanje kriminaliteta obuhvaća mjere, radnje i postupke koje u skladu s
odredbama Zakona o kaznenom postupku obavljaju tijela redarstvene vlasti.

Članak 67.

Bilježenje i izvješćivanje o događajima i pojavama
zbog kojih Vojna policija primjenjuje svoje ovlasti obavlja operativno dežurstvo
Vojne policije.

Članak 68.

Vojnopolicijski poslovi u specijalnim-namjenskim
postrojbama obuhvaćaju mjere, radnje i postupke pripadnika anti­terorističkih
postrojba sa specijalnostima i subspecijalnostima, zaštitno-tra­gačkih
postrojba i postrojba za osiguranje štićenih osoba te referenata za
protudiverzijsku zaštitu.

Članak 69.

Dovođenje,
traganje te upravljanje i nadzor prometa vojnih vozila može obavljati i
ophodnja Vojne policije.

V.
OPREMA I SREDSTVA VOJNE POLICIJE

Članak
70.

Ovlaštena
službena osoba u statusu djelatne vojne osobe za vrijeme obavljanja
vojnopolicijskih poslova nosi odoru, narukav­lje s natpisom VP, bijeli remen,
bijelu futrolu za samokres, palicu, sredstva za vezivanje i službenu značku
Vojne policije.

Ročnik i pričuvnik Vojne policije za vrijeme
obavljanja vojnopolicijskih poslova nose odoru, opremu i ostala sredstva iz
stav­ka 1. ovoga članka osim službene značke Vojne policije.

Pripadnik Vojne policije u statusu vojne osobe na
glavi nosi crnu beretku s grbom Vojne policije.

Pripadnik antiterorističke postrojbe Vojne policije
na glavi nosi crnu beretku s grbom Vojne policije i grbom antiterorističke
postrojbe Vojne policije te zeleni remen s pripadajućom opremom.

Kada ovlaštene službene osobe obavljaju poslove
upravljanja i nadzora prometa vojnih vozila nose i bijele podlaktice i dodatnu
opremu.

Članak 71.

Motorna vozila, borbena oklopna vozila, motocikli i
plovila kojima raspolaže Vojna policija opremljeni su i obilježeni u skladu s
odredbama Pravilnika o registraciji vozila MO i OS RH.

VI.
PRIJELAZNE I ZAVRŠNE ODREDBE

Članak
72.

Pripadnik
Vojne policije koji nakon stupanja na snagu ovoga Pravilnika bude raspoređen na
ustrojbeno mjesto s vojnopolicijskim ovlastima obvezan je položiti stručni
ispit u Nastavnom središtu za obuku vojne policije »bojnik Alfred Hill« u roku
od 6 mjeseci od dana rasporeda na dužnost.

Iznimno od odredbe stavka 1. ovoga članka, rok za
polaganje stručnog ispita može se produljiti za još 6 mjeseci ako načelnik
Uprave Vojne policije ocijeni da postoje opravdani razlozi za to.

Ukoliko pripadnik Vojne policije ne položi stručni
ispit iz stavka 1. ovoga članka, bit će raspoređen na ustrojbeno mjesto za koje
nije propisana vojnopolicijska ovlast, a ukoliko nema praznih mjesta, bit će
raspoređen u drugu postrojbu Oružanih snaga.

Članak 73.

Pripadnicima Vojne policije koji su do dana stupanja
na snagu ovoga Pravilnika s uspjehom završili Tečaj za ovlaštene službene osobe
Vojne policije, Tečaj za dočasnike Vojne policije i Tečaj za časnike Vojne
policije u Nastavnom središtu za obuku vojne policije »bojnik Alfred Hill«, tečaj
MUP-a ili su uspješno obnašali dužnost u Vojnoj policiji najmanje 5 godina i u
navedenom razdoblju nijednom nisu ocijenjeni konačnom ocjenom »zadovoljava«,
priznaje se da su položili stručni ispit za ovlaštene službene osobe Vojne
policije.

Pripadnici Vojne policije zatečeni u obavljanju
poslova i zadaća ovlaštene službene osobe kojima u skladu sa stavkom 1. ovoga članka
nije priznat stručni ispit, obvezni su položiti ga u roku od 12 mjeseci od dana
stupanja na snagu ovoga Pravilnika.

Članak 74.

Službene iskaznice na zaduženju kod ovlaštenih službenih
osoba zamijenit će se službenim iskaznicama utvrđenim ovim Pravilnikom u roku
od 6 mjeseci od dana stupanja na snagu ovog Pravilnika.

Članak
75.

Obrazac
službene iskaznice i službene značke s odgo­vara­jućim sadržajem tiskani su uz
ovaj Pravilnik i čine njegov sastavni dio.

Članak
76.

Stupanjem
na snagu ovoga Pravilnika prestaje važiti Pravilnik o ustroju i radu VP OS RH
od 19. veljače 1994. g. (Ur.br. 512-01-94-654).

Provedbeni
propisi, naputci i zapovijedi donijeti na temelju Pravilnika iz stavka 1. ovoga
članka ostaju na snazi do donošenja novih, u dijelovima koji su u skladu s
odredbama ovoga Pravilnika.

Članak
77.

Ovaj
Pravilnik stupa na snagu osmog dana od dana objave u »Narodnim novinama«.

Klasa:
023-03/03-04/1
Urbroj: 512-01-03-18
Zagreb, 28. travnja 2003.

Ministrica
**Željka Antunović**, v. r.

![](dodatni/376594.gif)
![](dodatni/376595.gif)

Pravilnik, NN 74/2003-891